text:
In ocasion dal centenari de nassite, ai 24 di Setembar dal 2011, a Darte e je stade dedicade une cunvigne ae figure dal cjargnel Apollo Prometeo Candoni. Prometeo al è nassût tal prin paîs de Cjargne: Damâr. La sô zoventût no je stade facile: mateant cui vanzums de prime vuere alc i è sclopât devant, comprometintji par simpri la viste. Ma la sô inventive lu à puartât a vê tantis sodisfazions intal cjamp de imprenditorie: emigrât in France, al à tacât a fâ morsets e po, tal timp, in gracie de sô idee di produsi fanâi, e je nassude la Seima taliane. Partide cun 140 dipendents, intai agns la Seima e je cressude fin a rivâ a vê, tal 2000, cirche 720 dipendents. Vuê la Seima (che cumò si clame Automotive Lighting) si cjate intal centri de Europe e chest al è di impuartance fondamentâl par podê coltivâ benon i propris rapuarts economics cui paîs dongje. E furnìs Fiat, Alfa, Lancia, Audi, Bmw, Mercedes, Opel, Volvo, Saab, Ferrari, Maserati. Prometeo al è stât un om coragjôs e che al à simpri dimostrât un leam fuart cu la sô tiere.
E par rivuart di cheste figure e je nassude la Associazion Culturâl intitulade propit a Apollo Prometeo Candoni cun tancj progjets di puartâ indevant, e tra chescj chel di dâ vite a un museu industriâl de Cjargne. Nol mancje il contat cul mont de scuele, dulà che la figure di Candoni e je stade fate cognossi ai fruts dal Istitût ISIS Solari di Tumieç: cul materiâl cjapât sù (ricercjis storichis e tecnichis), i students a àn metût adun un filmât interessant dal titul “L’om, l’imprenditôr… la inovazion”.
Propit tal mês di Setembar di chest an, la Associazion e à volût consegnâ trê borsis di studis, tal non di Apollo Prometeo Candoni e dal fi Walter, a ancjetancj students cjargnei mertevui tal troi de lôr preparazion al mont dal lavôr.
Cu la sô ativitât, la Associazion e intint puartâ il propri contribût par fâ cognossi aes gnovis gjenerazions esemplis concrets di ce che si pues fâ in cheste tiere, di simpri penalizade. In Cjargne, di fat, a son un grum di realtâts lavorativis ativis che, pûr cun fadie, a rivin a tignî dûr e a dâ lavôr a tante int dal puest: la cartiere di Tumieç e di Davâr, la Solari di Prât, la stesse Seima, e v.i.
A son dutis piçulis realtâts che, ancje se si cjatin lontanis dai centris economics impuartants, a continuin a dimostrâ che si pues inmò cjalâ indevant e pensâ di vê un doman in Cjargne. ■
Marta Vezzi
CJARGNE. Apollo Prometeo Candoni: figure storiche cjargnele impuartante............
In ocasion dal centenari de nassite, ai 24 di Setembar dal 2011, a Darte e je stade dedicade une cunvigne ae figure dal cjargnel Apollo Prometeo Candoni. Prometeo al è nassût tal prin paîs de Cjargne: Damâr. La sô zoventût no je stade facile: mateant cui vanzums de prime vuere alc i è sclopât devant, comprometintji par simpri la viste. Ma la sô inventive lu à puartât a vê tantis sodisfazions intal cjamp de imprenditorie: emigrât in France, al à tacât a fâ morsets e po, tal timp, in gracie de sô idee di produsi fanâi, e je nassude la Seima taliane. Partide cun 140 dipendents, intai agns la Seima e je cressude fin a rivâ a vê, tal 2000, cirche 720 dipendents. Vuê la Seima (che cumò si clame Automotive Lighting) si cjate intal centri de Europe e chest al è di impuartance fondamentâl par podê coltivâ benon i propris rapuarts economics cui paîs dongje. E furnìs Fiat, Alfa, Lancia, Audi, Bmw, Mercedes, Opel, Volvo, Saab, Ferrari, Maserati. Prometeo al è stât un om coragjôs e che al à simpri dimostrât un leam fuart cu la sô tiere.


c: text/html

text:
Autocertificazion
La declarazion sostitutive di certificazion (autocertificazion), a permet di comprovâ cun declarazions firmadis dal interessât (cence autentiche di firme e cence necessitât di lâ intal Ufici Anagrafe) i seguents stâts, cualitâts personâls e fats:
- date e lûc di nassite;
residence;
citadinance;
gjoldiment dai dirits politics e civîi;
stât civîl;
stât di famee;
esistence in vite
nassite di un fi, muart dal om o de femine, di un assendent o dissendent;
Iscrizion a lis listis tignudis de publiche aministrazion;
apartignince a un ordin professionâl;
titui di studi, esams sostignûts;
cualifiche professionâl, titul di specializazion, abilitazion, formazion, inzornament e cualificazion tecniche;
situazion dal redit e economiche ae fin de concession dai contribûts di cualsisei tipologjie;
adempiment dai oblics contributîfs;
posses dal codiç fiscâl; partide I.V.Z. (Impueste Valôr Zontât) e di cualsisei dât presint tal archivi de anagrafe tributarie;
stât di disocupazion;
cualitât di pensionât e categorie di pension;
cualitât di student;
cualitât di rapresentant legâl o altre dal stes nivel;
iscrizion intune associazion;
posizion par ce che al tocje i oblics militârs;
assence di condanis penâls; di no jessi a cognossince di procediments penâi in vore;
di jessi a caric de famee;
di no cjatâsi in stât di licuidazion o di faliment e di no vê presentât domande di concordât.
Al é ancje pussibil presentâ un certificât scjadût se lis informazions contignudis a no son cambiadis: in chest câs al é suficient zontâ sul stes une declarazion firmade (no autocertificade) dulà che a si conferme la validitât des informazions. Lis Aministrazions competentis ae ricezion des autocertificazions a verificaràn la veridicitât, aplicant lis justis sanzions penâls in câs di declarazions falsis.

robotstxt: allowed

filter: keep


text:
Professor D’Aronco, batisi pal Friûl e je une fature: si à di sei un pôc «erois», ce pensial?
No mi visi cui che al à scrit «Beâts i paîs che no àn erois»; o crôt Brecht. Tal 1945, tornade la democrazie, nol coventave jessi erois par batisi in politiche; ma un pôc di coraç chel sì, stant che noaltris autonomiscj o sin stâts clamâts titins e fintremai naziscj, e che, tal Lui dal 1947, e je stade ancje butade une bombe tal zardin di cjase Tessitori, il nestri leader. No jerin fats pe politiche fondade sui patizaments e sui compromès, e di fat i cjâfs di partît nus cjalavin cun suspiet.
Nol jere un eroi Antonio Porenzoni, l’autôr dal prin repert di leterature in lenghe furlane che pal moment si à cjatât, il componiment in viers «Piruç myo doç inculurit». Lui al pierdeve timp scrivint poesiis daûr dai ats notarîi…
Eroi no, ciert: se al vûl, poete a timp libar, e poete di meti dentri tra i continuatôrs de liriche «cortese», rindude famose in France e di li in Italie. La sô famee e vignive de Lombardie, daûr dal patriarcje Raimont de Tor. Tai ats si firmave «Antonius de civitate Austria». «Piruz miò doç», de metât dal ‘300, al è cun altris dôs cjançons une piere miliâr de leterature furlane. L’ambient culturâl di chê volte al è chel che o ai tratinât intun contribût su «Studi neolatini e volgari» di Pise tal 1992. Chel altri grant patriarcje dal timp, Bertrant di Saint-Geniés, al vignive di Tolosa, e al jere amì di poetis provençâi. Chi di nô al cirì di imparonâsi dal furlan – al scrîf il so biograf plui atent – , discuvierzint cualchi someance cul ocitan.
Daspò dal Patriarcjât si passe ae dominazion di Vignesie e duncje di furlans e di lenghe furlane si fevele dome sotvie, platâts: la Storie (dai vincidôrs) nus ai fâs dome intuî. Si puedial dî che al è alc che nol è inmò finît nancje in dì di vuê?
Cui che al comande al à simpri il curtìs de bande dal mani. E i nobii furlans, vâl a dî i potents grancj e piçui, in gjenar si adatarin o timp o tart a Vignesie, e par oportunitât o par oportunisim si faserin rispietôs de Serenissime. Indi cjaparin tra l’altri il dialet venit, che e jere la fevele dai siôrs, mentri che al popul i restà il furlan. Ancje vuê, tai centris plui grancj, il venit si perpetue te classe borghese, cuasi par diferenziâsi dai rancs plui bas.
Lui al fo tra i fondadôrs dal Moviment popolâr furlan, che a jerin dentri ancje il senatôr Tessitori e Pasolini. Cui altri jerial aes vuestris riunions, cemût e dulà si fasevino? O ai savût che lui al rivave cu la moto…
La idee dal Moviment popolâr furlan (M.P.F.) – che mal lassi dî – e je stade mê. A aderirin daurman altris, e tra chei Chino Ermacora e Pier Paolo Pasolini, che a sotscriverin il manifest (Zenâr dal 1947). L’an dopo, tal mês di Mai, o vin nomenât president Tessitori (za fondadôr tal Lui dal 1945 de Associazion pe autonomie furlane) e vice president Guido Hugues di Gurize. I plui atîfs a forin in chei agns Aurelio Cantoni, Luigi Ciceri, Piero Marcotti, Etelredo Pascolo, Gaetano Perusini, Ottavio Vidoni, intant che Giuseppe Marchetti, si ben che al fos il nestri protetôr, si ocupà cuasi dome de «Patrie dal Friûl», che – come che o savês ben – dal Fevrâr dal 1946, al scriveve cuasi dute lui. Si cjatavin in gjenar in cjase di un o di chel altri: massime di Pascolo e di Marcotti. No ziravi in moto, ma ben cul motorin (puartât vie a un gno fradi plui grant), e plui dispès in biciclete. In biciclete, di Istât o vin fate cualchi zirade: mi visi une memorabil viers Cividât, cun Marchet, Marchi e Pascolo, naturalmentri ducj in borghês. Te ostarie o disfidarin la parone a segnâ cui che al fos fra di nô il predi in segret, e jê mi mostrà me.
Un dai vuestris al fo Felix Marchi, il fondadôr de nestre riviste. Mi pâr che al sedi une des figuris plui impuartantis ma plui dismenteadis de storie politiche furlaniste resinte…
Marchi al jere un stamp unic, plen di energjie e di vivôr, fer te dedizion al Friûl, disdegnôs cui clips, intransigjent cui aversaris. Il vêr Friûl al jere chel che al veve lui tal cjâf: dome Marchet al rivave, par mût di dî, a domâlu. Al jere un spirt indipendent tant che pôcs. In realtât, tal so concet di autonomie e jere un pocje di anarchie. E se al fo integralist, al fo tal câs par masse amôr pal Friûl. Marchi al jere un che al cjapave sù adesions in maniere eficace, come pûr abonaments e inserzions ae «Patrie»: al rivà cussì a mandâ indenant par un pieç il periodic; o intint dî che al fo in pratiche l’aministradôr. Al tignì tancj contats cui emigrants massime di Americhe, e al istituì une «Fradaie internazionâl dai furlans», cuntune rubriche tal gjornâl: «Doi milions di furlans pal mont». Nol jere maleabil, anzit, ni tenar cun nissun; nol cognosseve lis viis di mieç. Cun lui al jere un continui «braç di fier», e al vinceve simpri, almancul sul moment. Marchet (dut di une altre paste e spessôr) al fo bon di tirânt fûr la bande miôr. Se nol fos stât Marchi, Marchet al varès fat dal sigûr alc altri, ma no la «Patrie». In cont dal M.P.F. – che al veve une aministrazion a part, o miôr cualchi debit – si leve indevant cun piçui ufiertis. Cualchi volte mê mari mi deve i bêçs par spedî circolârs e letaris, che se di no a restavin là. Vint di lâ a Aoste par invît dal president Severino Caveri tal Otubar dal 1947, gno pari mi à imprestât un so biel vistît grîs adat a une manifestazion uficiâl, e o ai fate biele figure. Cualchi aderent al jere vignût in socors pal viaç. No ai mai nomenât cierts di chescj amîs che nus judarin in plui ocasions. O varès gust di vê indiment cun ricognossince almancul i siôrs Crivellini e Pagani (a vevin une drogarie in place XX Settembre), Lidio Trevisan (cuntune buteghe di machinis di scrivi in vie San Francesco), Pietro Vittori (cu la distilarie a Aquilee).
Cun lui, a fondâ La Patrie dal Friûl al fo Josef Marchet; nus puedial contâ ancje di chest grant inteletuâl?
Ancje Marchet al jere un di chei unics: forsi, o cence forsi, il furlan plui eminent dal secul passât. Ind ai fevelât variis voltis: te «Antologia», in «Friuli regione mai nata», tal curâ la riedizion dal so «Friuli: uomini e tempi», te cunvigne che i è stade dedicade a Glemone tal Avrîl dal 2006. Poete, critic, linguist, filolic, studiôs di storie e di art, autôr di contribûts fondamentâi tant che la «Grammatica friulana», «Chiesette votive», «La scultura lignea», la «Cuintristorie dal Friûl», al à mostrât un inzegn multiformi, la origjinalitât des interpretazions, l’anticonformisim des tesis. Ma al reste soredut ancjemò vuê la colone puartante, anzit la fonde dal Friûl che nô o volìn. Pal Friûl si è sacrificât, passant lis gnots lavorant e tignintsi dismot cul cafè. So fradi mi spià che plui di une volte il jet al jere restât fat.
Puedial dînus dôs peraulis su pre Toni Beline, che al cole il tierç aniversari de muart ai 23 di chest mês? Di resint, e je daûr a inviâsi une polemiche par obleâ Glesie Furlane a permeti di tradusi i tescj di pre Toni par talian, robe che e gjavarès ogni sens ae bataie di Beline che al voleve fâ sù un piçul tesaur pal so popul. Covential dome il talian par jessi valorizâts tant che autôrs?
Ancje pre Beline al jere un om ecezionâl. Al jere un predi discomut, che nol veve dûl par cierts coleghis, ma miôr di tancj. Al baste passâ i siei libris. Lis sôs prosis a son sunadis di trombe, che a varessin di dismovi ducj i furlans: cheste maiorance masse cidine, masse umile, masse rassegnade, pronte a domandâ par plasê cuant che inaltrò a ocupin lis autostradis, lis feroviis, i palaçs dal podê. No vin vût plui ni un Tessitori, ni un Marchet, ni un Beline, ni (o zonti) un Placerean. Pre Antoni, tant che ogni scritôr preseabil, al va let tal test origjinâl.
Une des grandis bataiis che a àn viodût finalmentri a vinci il Friûl e je stade chê pe universitât dal Friûl: lui, ce contats vevial cun Petracco e cul grup che al puartà indenant cheste rivendicazion?
Ve ca: a proposit di erois, un di lôr al è stât Tarcisio Petracco, che al à dât dut se stes ae nassite de universitât. «Eroi» lu à clamât il retôr Furio Honsell, e l’arcivescul Battisti al à sostignût: «al è ciert che, cence il prof. Petracco e il Comitât che lui i jere a cjâf, il Friûl nol varès vût la sô universitât. A bastaressin dîs o vincj furlans tant che Tarcisio Petracco par scjassâ il Friûl e par tirâlu sù di une cierte apatie e indiference, che i fâs pierdi la memorie dal so passât gloriôs e lu fâs sotan di un consumisim malsan, che i robe la sô culture, la sô anime plui vere». Jo, se o podès, lu fasarès Beât: par chescj e par altris siei merits, pe limpidece cristaline dal so operâ, pe gjenerositât, pal sacrifici. E pensâ che no i àn nancje dade la lauree «honoris causa».
Tancj oms che si son batûts pe Patrie furlane a vegnin dal Moviment Friûl. Par lui, cui sono i plui rimarchevui?
O ai za vût indiment i plui autorevui: o zonti cumò («last but not least») Fausto Schiavi, che al è di ringraziâ massime lui pe fortune dal Moviment Friûl, nassût tal 1966 (il Moviment popolâr al jere sparît). Purtrop, muart ancje lui prime dal timp, il Moviment Friûl si è tant che poiât, ridusintsi a comitât eletorâl dongje des elezions. Onôr a Fausto Schiavi.
Lui al è stât president onorari de Lega Nord Friuli e po dopo al à rinunciât ae carghe. In curt, che nus disi il parcè de adesion e de jessude de Lega Nord. E cui dai leghiscj aial savût jessi plui eficaç a pet des rivendicazions furlanistis?
Come che o ai spiegât publichementri a so timp, mi semeave che la Lega si fos bemplanchin justade ai partîts, pierdint a man a man il caratar fondamentâl di moviment federalist. Si ben cun agrât a Pietro Fontanini che mi veve clamât ae presidence onorarie, metût lui stes di bande par une dade dai amîs nemîs, mi soi gjavât ancje jo de Lega, stant che al jere restât pôc di furlan te azion politiche. Cumò e je tornade fûr, e mi indalegri cun Fontanini che al è tornât a scombati, che al è un furlan che al dîs cence pôre la sô, e al lavore ben a cjâf de Provincie di Udin e de stesse Lega regjonâl.
Al di là di chescj partîts teritoriâi tant che MF e Lega, cuâl isal un politic che al à savût lavorâ pal Friûl al interni dai partîts talians?
O nomeni dome Tessitori: un vêr politic furlan, tal sens che al è stât un creatôr di politiche, no un politicant adatât al normâl cabotaç. Al è par mert di Tessitori se o vin vude la Regjon: purtrop juliane furlane, e no furlane, come che e veve proponût la Sotcomission de Costituente tal Dicembar dal 1946.
Par sierâ: e il furlanist dal avignî cui saraial?
O speri dome tai zovins. Tal Comitât pe autonomie e il rilanç dal Friûl o vin oms che a valin, e cierts che a valin fintremai une vorone. No si fasin indenant cuissà ce i zovins. O speri dome che tra chei cualchidun al vegni fûr: o vin dibisugne di colaboradôrs disinteressâts, no di aspirants aes carghis. O vin une dibisugne estreme di un gnûf leader.
Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Une Storie locâl e esist e no je minôr parcè che e je la vôs di un cjanton di mont. Igor Londero al è un di chei che a àn provât a meti adun un di chei mosaics che i plui no cognossin, no par colpe lôr ma parcè che un sisteme “culturâl” nol à volontât di fâ cognossi. Il sô libri “ Pe sopravivence, no pe anarchie” al conte cemût che la int dal borc di Gôt di Glemone e vedi, prin dai sorestants di chenti e di difûr, cjapât in man la situazion dal dopo taramot dal 1976. Cussì o scuvierzìn il mont des tendopolis e dai grups di coordenament, indulà che la int e provave a dâ vite a une forme gnove di democrazie dal bas.
Il lavôr di Igor al è stât includût dal Istitût Treccani tant che element rapresentatîf di chel timp pe nestre tiere. Stant che a Setembar al è l’inovâl de seconde scjassade dal Orcolat dai 15, e l’an che al ven si fasin i 40 agns dal taramot, o vin volût sintîlu.
–––
Intant, cui sêstu in pocjis peraulis…
O soi nassût un an e une dì prime dal taramot, in Gôt, a Glemone. Dopo il liceu classic a Tumieç o soi lât a Triest a studiâ storie. E cuant che o ai scrite la tesi che e fevelave de esperience dal taramot in Gôt, o vevi tal cjâf che no sarès stade dome un tesi di lauree, ma che l’argoment al meretave plui timp e lavôr. La tesi e je stade premiade de Regjon come miôr tesi di caratar locâl dal 2004-05, ma intant o ai lavorât trê agns in fabriche. Giorgio Ferigo che le à vude tes mans mi à segnalât ae Forum di Udin e o ai cjatât un editôr. Lis primis telefonadis cun lôr lis ai fatis tes polsis di vore tal Prosciuttificio Sandanielese. Mi sieravi tal bagn par podê stâ cuiet e o telefonavi ae bravissime Norma Zamparo, che o pues dome che ringraciâle.
Intal Mai dal 2008 al è jessût il libri «Pa sopravivence, no pa l’anarchie». La facende e je partide planc ma dopo al è stât comprât di tante int che lu cjatave dal gjornalâr, ma al vignive let ancje tes academiis, ancje in gracie de biele prefazion di Remo Cacit. In Avost mi soi dit che o o murivi in fabriche o o tentavi alc di gnûf. Cussì o ai molât un contrat a timp indeterminât e une rate di coleghis che ur volevi ben e o ai tentât la vie dal dotorât. Ben o mâl, tra dotorât e co.co.pro., a son 6 agns che o tiri indevant cussì, organizant ricercjis e cunvignis.
La storie locâl e reste la mê passion e o varès voie di lavorâi ancjemò. Il moment però al è trement.
–––
Parcè âstu tacât a scrivi il libri/tesi “Pa sopravivence, no pa l’anarchie”?
Cuant che o ai dit ae professore Anna Vinci l’argoment che o vevi tal cjâf mi à dât dal mat. “Ce vuelistu cjatâ?” e soredut “A cui vuelistu che i interessi?”. Ma stant che e je une professore tant brave mi à dade fiducie. Jo o soi partît de intuizion di un vueit storiografic tra la memorie de tragjedie e la celebrazion de ricostruzion. L’intuizion che tai pôcs mês tra i doi taramots a fossin vignudis fûr robis che a contâlis si rivave a cjacarâ di lidrîs che a rivavin fintremai tal plui atavic substrât da nestre culture, e tal stes timp dal mût che chestis lidrîs si messedavin cu la contemporaneitât (dal Vatican II al ’68 libertari e socialist, de emigrazion al “Modello Friuli”). Culture nestre che po e je la culture internazionâl leade ae tiere: nol è un câs che la citazion che e à il puest di onôr tal libri e je cjapade di “Cristo si è fermato a Eboli”, un libri che come chei di Carlo Ginzburg al à profondementri ispirât il gno lavôr.
Jo o soi dentri te prime gjenerazion che no à memorie direte dal taramot. Duncje la prime che si pues svicinâ a chest argoment cu la juste distance. Tal stes timp, si pues dî che ciertis robis ti jentrin dentri tal lat de mari. Al è un pôc come se cheste storie e fos simpri stade dentri di me.
Ciert che un lavôr impuartant al è stât il riordin dal Archivi Gubian fat di Matteo Ermacora. Cence di chel, no crôt che o varès cumbinât nuie.
–––
Ise une storie cognossude, pandude?
La int e conte simpri des oris, dai minûts, ancje dai seconts subit dopo la scosse di taramot e lis istituzions a contin soredut de ricostruzion. Tes tendopolis invezit al è sucedût alc dal dut estrani a lis istituzions e paradossalmentri dal dut “normâl” pe int. E duncje al è stât un pôc dismenteât. Jo a ai fat soredut intervistis ae int de borgade e, come che spes al capite, e je la domande che e gjenere il procès dal ricuardâ. E il mecanisim al partìs a lavine. No dome lis intervistis a finivin in cantine dopo vê studât il regjistradôr, ma a insedavin un mecanisim di memorie che al lave indevant par mês in cjase dai testemonis, tes ostariis o pe strade. O ai te sachete un puarte clâfs di arint che mi àn regalât doi dal borc, cualchi mês dopo la lôr interviste. O crôt che lis mês domandis ur vedin tornât indaûr ricuarts maraveôs che però in chê volte no àn vût il timp di capî, di rielaborâ.
Dopo che al è jessût il libri, al à vût un grande difusion, cun recensions tai gjornâi e intervistis pe radio. A Glemone a son stâts vendûts centenâr di libris ae int comun: insome, al è jentrât tes cjasis di tancj di lôr.
Dopo al à tacât a zirâ ancje tes academiis. Mi àn clamât a cjacarâ a Rome plui voltis, a Napoli, a L’Aquila. Il motîf dal interès al jere sedi leât al ûs che o ai fat de storiografie orâl, sedi al teme in se che al è un grum sintût e pôc studiât.
–––
Parcè sêstu stât sielzût dal Istitût de enciclopedie taliane?
Un libri al viaze e ti fâs cognossi ator. O soi jentrât tal zîr dai storics che a doprin la storie orâl. Mi àn clamât a Napoli a une cunvigne internazionâl, e po mi àn domandât un saç su chest intervent pe riviste dal AISO. Int di chel zîr li e à cjapât in man il progjet de Treccani e mi à contatât.
–––
Ce contribût crodistu che al puedi dâ ae storiografie de nestre tiere e int?
Cheste e je une domande che mi met aviliment. La int dispès si interesse di storie dome tant che ripâr di un presint che e refude, par nostalgjie. A vuelin cartulinis dal vecjo Friûl cu lis feminis in neri che a cjolin la aghe te fontane cul buinç. Invezit la storiografie che e va a sbisiâ tes plaiis par contâ il presint e interesse un grum di mancul. Un dai temis dal libri sul taramot al è ancje il rapuart tra i studiâts e la int, e jo mi sint simpri fûr puest in dutis dôs lis categoriis. Mi sint fûr puest tra i professorons fîs di professorons (jo fi di muredôr e nevôt di contadins) ma ogni dì in fabriche cualchidun si svicinave par dîmi “cun dut ce che tu âs studiât, ce fasistu chi?”. Par me al varà simpri plui valôr il puarteclâfs regalât dai borghesans che un saç su la Treccani… ma la Treccani e paie! Ancje cuant che mi soi ocupât di storie de ricercje, ce che mi interessave al jere il rapuart tra inteletuâi e int intune epoche, agns ’40-’50, dulà che un studiât nol veve di vergognâsi di savê alc, come vuê.
O varessin di lavorâ su chest: fâ capî a la int che nol baste lei Wikipedia par operâ une ernie, e alore nol baste vê Facebook par jessi sienziâts sociâi e fevelâ di imigrazion o di macroeconomie.
Par me la storiografie e varès di jessi une arme par dreçâ tuarts, par corezi erôrs, ma mi capite di pensâ che ogni tant al bisugnarès dismenteâ par tirâ indenant, come che lis feminis a dismentein i dolôrs dal part. Magari se Diderot e chei altris a vessin savût di Robespierre a saressin lâts a jemplâsi di vin te ostarie, invezit che tacâ la enciclopedie.. ❚
Mauro Della Schiava
Storie dal taramot platade, Igor Londero: “La storiografie e varès di jessi une arme par dreçâ tuarts”............
Une Storie locâl e esist e no je minôr parcè che e je la vôs di un cjanton di mont. Igor Londero al è un di chei che a àn provât a meti adun un di chei mosaics che i plui no cognossin, no par colpe lôr ma parcè che un sisteme “culturâl” nol à volontât di fâ cognossi. Il sô libri “ Pe sopravivence, no pe anarchie” al conte cemût che la int dal borc di Gôt di Glemone e vedi, prin dai sorestants di chenti e di difûr, cjapât in man la situazion dal dopo taramot dal 1976. Cussì o scuvierzìn il mont des tendopolis e dai grups di coordenament, indulà che la int e provave a dâ vite a une forme gnove di democrazie dal bas.


text:
Al sta su la roste dal Ausse, il flum che al segnave il confin. Di une bande la Austrie, di chê altre il Friûl. Al sta in vuaite: il soldât cu la sô baionete no si môf, sculpît intun clap di Aurisine. Cu lis mostacjis e il cjapiel asburgjic. Al ricuarde che di chel toc di Friûl, une volte Austrie, a partivin centenârs di zovins. Di paîs tant che Strassolt, Çarvignan, a lavin a sglonfâ lis filis dal Vincjesim setim e dal Novantesim setim Reziment, cun destinazion Galizie. Atenzion: reziment muc, no talian. Di sabide ai 14 di Mai, chel monument no plui «ai caduti», ma «al soldât austrofurlan» al testemonee il lôr sacrifici te Prime vuere mondiâl. Lu àn tirât sù a Çarvignan, chê volte austriache. Fîs obleâts a une patrie che no sintivin lôr, ma che ur tocjave di ubidî. In ogni comun di Italie si ricuardìn la vite dai miârs di zovins, “muarts par une Patrie”. Ducj si visìn di lôr: ma chei altris? Chei di là dal confin, si ben furlans? Lu volìno dî che a son simpri stâts ancje fîs dismenteâts: de lôr stesse int e dai trombons celebratîfs dal Centenari dal conflit, dal fint mît che simpri al compagne la Grande Vuere? Cussì, su chê piere, ancje la dediche e à il so sens: «Ai nestris soldâts dismenteâts», dongje de acuile di Cecco Beppe.
Dut al è scomençât tal Atom dal 2014. «La idee nus è vignude tant di une visite al Centri Skerk di Ternova di Aurisina. La esposizion e contave La grande guerra in casa, la memoria rimossa, chê dai soldâts dal K.u.K. Infanterie Regiment Freiherr von Walstatten. Furlans, ma sot la dominazion de Austrie Ongjarie», al dîs Marco Benes, president dal Comitât onorari par tirâ sù il monument. «Il mestri Skerk, in chê volte al jere ancjemò vîf, nus disè che al sarès stât biel ricuardâ chei zovins. Il scultôr Franco Sclauzero al restà incjantât di une imagjin dentri de mostre e al decidè che e podeve propite rapresentâ ben i nestris fantats. Pôc timp dopo, al comprà il clap di Aurisine e al sculpì chê imagjin». Po dopo, la opere e je stade donade ae comunitât di Çarvignan, par jessi colocade.
Cualchi probleme politic. Il sindic di Çarvignan al veve dât bon acet al progjet in mût calorôs. «Nus veve dade cjarte blancje», si vise Benes «Ma di traviers si è metût il consei comunâl. A messint e je finide la politiche, ma a nô dal Comitât (componût in plui che di Benes e Sclauzero ancje di Gianpaolo Chendi) no nus interessave la politiche, nô o vevin chê di dâ il just ricognossiment a une vicende storiche che pôcs a cognossevin». Il tire e mole al larà indevant fin tal Fevrâr di chest an. «A un ciert pont nus vevin dite di sì, ma tal cimitieri, ma chest al voleve dî platâ il monument. Stant che chei altris muarts a àn za monuments dapardut, al jere just cjatâ un spazi specific a chescj nestris soldâts, che il Stât talian nol sa nuie di lôr».
Al progjet dal comitât, si son zontadis diviersis associazions locâls. «Propite par vie che a vevin capît lis nestris intenzions», al sclarìs Benes. Amîs de Schwarzes kreuz Austriache cul president Franco Stacul; Associazion Mitteleuropa cul president Paolo Petiziol; Associazion Terre sul confine, cul president Ferruccio Tassin; Associazion Natiso cum Turro cul president Gianluca Comar; Associazion Cormons-Austria cul president Giovanni Battista Panzera. E po i storics: Todero, Perini, Grimami e Milocco.
E cussì il Comitât – e o sin a Mai 2015 – al invie lis tratativis par che la opare e cjati la juste colocazion dentri dal comun. Al tire sù un miâr di firmis. E al menace: o intun puest decent o si done il clap a Dael e Flumisel, ben contents di dâ acet al monument te lôr place. La cjosse e devente un câs e e divît la comunitât. Il Comitât al reste fer. Par rivâ ai prins mês di chest an, cuant che si cjate un acuardi. La roste dal flum, dulà che al passave une volte il confin. Di là Austrie-Ongjarie, di ca Friûl. ❚
____________________________
I prins doi muarts furlans
I prins doi muarts de Grande vuere a jerin doi furlans. Ducj o savìn dal alpin di Udin, Riccardo Giusto, muart sul Kolovrat cul esercit talian. Pôcs, o nissun, si visin che, forsit ancje prime di Giusto, al murì il soldât Eugenio Sandrigo, di Aquilee, cogo, ma tal esercit austriac. I prins doi soldâts muarts inte inutile stragje a jerin doi furlans, si ben su fronts diviers. Cheste cundizion di soldâts furlans, ma cun monturis diviersis, si spieghe cul confin che al divideve la Basse. In comun di Tor di Zuin, localitât Trê Puints, e je ancjemò la piere che e segne il confin: une linie che e va sù fintremai a Visc. Çarvignan, Strassolt, cu la Austrie; ‘Sevean cul Friûl. Fintremai ai 24 di Mai dal 1915, cuant che a rivarin i soldâts talians. ❚
✒ Oscar Puntel
Biadelore un monument al soldât austrofurlan, che al fâs un pôc justizie............
Al sta su la roste dal Ausse, il flum che al segnave il confin. Di une bande la Austrie, di chê altre il Friûl. Al sta in vuaite: il soldât cu la sô baionete no si môf, sculpît intun clap di Aurisine. Cu lis mostacjis e il cjapiel asburgjic. Al ricuarde che di chel toc di Friûl, une volte Austrie, a partivin centenârs di zovins. Di paîs tant che Strassolt, Çarvignan, a lavin a sglonfâ lis filis dal Vincjesim setim e dal Novantesim setim Reziment, cun destinazion Galizie. Atenzion: reziment muc, no talian. Di sabide ai 14 di Mai, chel monument no plui «ai caduti», ma «al soldât austrofurlan» al testemonee il lôr sacrifici te Prime vuere mondiâl. Lu àn tirât sù a Çarvignan, chê volte austriache. Fîs obleâts a une patrie che no sintivin lôr, ma che ur tocjave di ubidî. In ogni comun di Italie si ricuardìn la vite dai miârs di zovins, “muarts par une Patrie”. Ducj si visìn di lôr: ma chei altris? Chei di là dal confin, si ben furlans? Lu volìno dî che a son simpri stâts ancje fîs dismenteâts: de lôr stesse int e dai trombons celebratîfs dal Centenari dal conflit, dal fint mît che simpri al compagne la Grande Vuere? Cussì, su chê piere, ancje la dediche e à il so sens: «Ai nestris soldâts dismenteâts», dongje de acuile di Cecco Beppe.


text:
Pues dâsi che al sedi timp pierdût e sore dut che al dedi fastidi il criticâ cheste nestre struture eclesiastiche, ma e dîs la filosofie popolâr che “la lenghe e bat li che il dint al dûl” e tal Vanzeli il Signôr al vise: “Là che al è il to tesaur, li al sarà ancje il to cûr” (Mt 6,21). Il gno cûr i vûl ben a la glesie; no soi cuintri de glesie, ma cuintri cheste imagjine di glesie. Par chest, dopo i aveniments mediatics dal mês di Mai, o torni ancjemò une volte a dâ la mê opinion dal dut difarente de propagande trionfant: mi riferìs a la beatificazion di Zuan Pauli II e al viaç di Pape Benedet XVI a Vignesie plui che a Aquilee.
Mi son someadis sproposetadis lis bussadis a la casse di Zuan Pauli II, il cerimoniâl frêt e prestabilît, lis laudis fûr di ogni regule; une impression macabre mi à fat la esibizion de ampole dal sanc: une robe di altris timps e fûr dai nestris timps. Cemût metisi a preâ devant di chel sanc; un feticisim di no rivâ a spiegâ. O resti cul Antîc Testament li che il Signôr tal Deuteronomi al dîs: “Vuarditi dome di no tocjâ il sanc” (cf. Dt 12,23). O dîs il vêr, no savarès cemût spiegâ cheste operazion ai fruts; al è un fat che nus ripuarte a la Rome dal 1600 cuant che i pelegrins a podevin cjatâ in chês glesiis lis relicuis plui straniis e fûr di ogni bon sens e prove storiche.
Mi lasse une vore perplès la necessitât di un miracul par decidi de santitât di une persone e culì o resti cun Martin Lutâr cuant che al dîs: “O vin di stâ sigûrs che la anime e pues fâ di mancul di dut, fûr che de Peraule di Diu; e cence la Peraule di Diu nuie i zove. Ma cuant che e à la Peraule di Diu di nuie altri e à dibisugne”. Nancje de prove dai miracui.
La esaltazion mediatiche, ancje pal viaç di Pape Benedet XVI e jere za scontade e duncje fûr de veretât; in plui, la television e i massmedia a banalizin la sacralitât e a metin l’om spirtuâl a pâr dai vip e dai parons dal mont; jo o preferìs restâ cul profete Isaie cuant che al dîs: “Ogni om al è tant che jerbe e dute la sô glorie e je tant che une rose di cjamp” (Is 40,6).
Daprûf di tante confusion, ce tant plui serie la nestre int che pluitost di metisi in mostre e larès sot tiere e ce tant grant che al devente il comandament di Diu: “No tu ti fasarâs nissune imagjine” (Dt 5,8).
O conclût chest gno sproc cuntun ritornel che al fore il cûr ma che si sint simpri di plui: “Jo o crôt, ma no mi sint di meti pît intal mont catolic”.
Al è vêr che o ai di convertîmi jo, ma al è ancje vêr che la cussience dai cristians di vuê e domande ai sorestants eclesiastics un gambiament radicâl in cheste vecje glesie, un voltâ pagjine, un spirit gnûf par une glesie gnove.
pre Tonin Cjapielâr
MEDITANTLIS TAL SO CÛR. Robis fûr di plomp............
Pues dâsi che al sedi timp pierdût e sore dut che al dedi fastidi il criticâ cheste nestre struture eclesiastiche, ma e dîs la filosofie popolâr che “la lenghe e bat li che il dint al dûl” e tal Vanzeli il Signôr al vise: “Là che al è il to tesaur, li al sarà ancje il to cûr” (Mt 6,21). Il gno cûr i vûl ben a la glesie; no soi cuintri de glesie, ma cuintri cheste imagjine di glesie. Par chest, dopo i aveniments mediatics dal mês di Mai, o torni ancjemò une volte a dâ la mê opinion dal dut difarente de propagande trionfant: mi riferìs a la beatificazion di Zuan Pauli II e al viaç di Pape Benedet XVI a Vignesie plui che a Aquilee.


text:
OTUBAR – PRIME PAGJINE. EDITORIÂL – Si dopre ancje il taramot par lâ cuintri i furlans / Il tribunâl che ducj a volevin salvâ… a peraulis / Ce nus freial di Triest? / PAGJINE 2 – Une vie furlane par frontâ la imigrazion / Il pont su la organizazion sanitarie regjonâl / PAGJINE 3 – Ai 14 di Setembar dal 2014 un svol pai 100 agns di Arturo Silverio Grup “Niu des striis” di Trep di Cjargne / Su la plui alte cime… cu la SAF dal 1874 / LA VÔS DE CISL. 730 anti crisi / PAGJINE 4 – E cumò i bêçs dai pensionâts furlans a van a sglonfâ la panze dal Venit / La ostarie, la cjase plui sclete dai furlans / PAGJINE 5 – Une pagjine goliardiche, ma che covente par pandi alc di plui seri / Luca Manfè e il frico che al à concuistade la Americhe / PAGJINE 6 – Sul palc dutis lis potenzialitâts par fâ il salt: ce spietìno? / SIMPRI BOGNS. Mario Martinis, Il grant lunari dal Friûl. Sants, fiestis e tradizions dal cicli dal an. Pasian di Prât, 2012 / PAGJINE 7 – MUSICHE. Sperimentant tra vilotis e Gjamaiche cun DJ Tubet / Anime di grave, interviste dople cun Luca e Marco, protagonist e regjist dal docufilm “JNK oltri la ultime frontiere” / PAGJINE 8 – IL FERÂL. S. Simon: a cuant un premi pe zurie? / E DUCJ A VIVERIN… FURLANS E CONTENTS. Il jeur e la tartarughe / CJAMINANT TE STORIE. Il Progetto Paestum de SFA/ PAGJINE 9 – SLOVENIE. Sul ôr de insolvence: la dificile situazion dal belanç sloven / AUSTRIE. Ducj a vuelin i vôts dai migrants / FRIÛL EUROPE. Il PE al sburte, la Comission e frene e la Catalogne e reste une esempli / PAGJINE 12 – SIUMS DI STORIE. Socialistična Republika Furlanija / LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Veso presint il nestri Cramâr? No? Clare che no lu vês presint! Aromai nol fâs mai nuie, nus mande lis sôs rubrichis di traduzion ecumenichis ogni muart di Pape e la uniche volte che o vin cirût di fâi fa un toc di spetacul a nol veve nancje viert la mail cul copion e al jere capitât li par câs. [...]
Categorie: Events e Leturis
O vin gust di contâus un pocjis di gnovis di chescj dîs che a vegnin, juste par sparniçâ un pocjis di gnovis che nus rivuardin, in cualchi maniere. Anìn par ordin. Domenie che e ven, ai 15 di Mai, come che o viodês dal invît chi dongje, in Vile Manin, inte Suaze maraveose di Sapori Pro Loco, tornade in plene, [...]
O savês ben che no stin mai fers. E al è cun plasê che us din cheste gnove e anzit… us invidin ducj in viaç. In Viaç tal Cryptofriûl! Un programe che al tire dongje preseâts gjornaliscj esperts di storie furlane dal secul passât, zoolics innomenâts esperts di ogni sorte di nemâl, ancje dai plui scalembris, e atôrs pronts a [...]
E no us vin dite nuie, no tant par scaramanzie, cuant pal fat che noaltris de Ostarie no abadin masse a sparniçâ ce che o fasìn di ca e di là ator pal mont. Ma come che nus àn dit îr di sere ae presentazion di Cryptofriûl (vignude une vore ben, nus pâr) se no si dîs mai nuie al [...]
Di ogni sorte, tant che in chest Arcimbolt Che di lôr al fâs un om Che lis cognòs di simpri Parcè che di li al ven il mont. BESTIIS Diferentis Misteriosis Fastidiosis Preseadis Maraveosis Di ogni dì o raritâts BESTIIS Di cjase o salvadiis Di tignî di cont, Di mangjâ o di parâ vie Di vê pôre O di vê [...]
Pocjis peraulis par visâus di chest event. Al è il prin dal 2022 e sperìn che al sedi il prin di tancj! Ancje parcè che cun il puar Bisest il nestri Ostîr nol à podût fâ cuissà ce. Cun Cryptofriûl invezit o tachìn propit a zuiâ in cjase, cuntune serade che e je la prime jessude uficiâl dal libri che [...]
Lu savìn che lu savês ma i tignìn a fâusal savê une volte in plui. Ce robe? Che Contecurte e rive simpri a jentrâ te Panarie, e no par robâ la mangjative, ma par insiorâ un pôc ancje la cjarte, metint adun il so cjantonut te storiche riviste trimestrâl di culture furlane. E vele chi, che us mostrin la jentrade [...]
La Stagjon des Contis e sta par scomençâ, aromai lu savês ben. O forsit no lu savês. O forsit lu savês ma no vês ancjemò capît ce raze di event che al sta par saltâ fûr. E alore… Ve chi, il pont de situazion cun cualchi gnove sul event leterari plui maraveôs e inovatîf dal 2022! Prin di dut, ise [...]
REGOLAMENT DENTRI DI OGNI FIN DAL MÊS SI À DI SCRIVI UNE CONTE CURTE DI MANCUL DI 2000 BATUDIS, COMPRENDÛTS I SPAZIS. LA COMPETIZION E JE VIERTE A DUCJ, ANCJE A CHEI CHE NO SON USÂTS A SCRIVI PAR FURLAN. L’OSTÎR AL DARÀ UNE MAN INTE GRAFIE. A INIZI MÊS AL VIGNARÀ DÂT UN TEME GJENERIC; OGNI MÊS AL CORISPUINT [...]
O vin gust di pandi une piçule gnove leterarie che inten al nestri Ostîr, ma la cjapìn come scuse par inviâ ancje une riflession sui temis che a son une vore dongje ai nestris. Si fevele di Premis Leteraris, e in particolâr, la gnove e je che il nestri Ostîr, stiçât de Coghe, al è stât finalist intune manifestazion inmaneade [...]
Ben po… O vin cetantis robis di contâ, di chest Contecurte Day di pôre che si è davuelzût sabide stade, a Codroip, che no savìn di dulà scomençâ e di sigure o dismentearin cualchidune. Ma insome… cirin di contâus il plui pussibil de serade, par cui che nol jere e par cui che al jere, ma al à gust di [...]
Mandi, chi us fevele l’Ostîr in persone, e cjalait… la gnove e je cetant frescje, che bisugne propit che o spindi subit cualchi peraule in libertât par ducj i Contecurtârs, che si meretin di savê subite dut! La gnove? Îr di sere, a Codroip, o ai vinçût il Premi San Simon, cuntun libri dal titul Cryptofriûl! E us parie pôc? [...]


text:
DANUS UNE MAN
5 PAR MIL – Ancje chest an, cu la declarazion dai redits tu puedis dâi une man a La Patrie dal Friûl, il mensîl dut in lenghe furlane dal 1946. Nol coste nuie, baste meti il numar 01299830305 te casele juste:
Sostegn dal volontariât e des altris organizazions no lucratîvis di utilitât sociâl, des associazions de promozion sociâl e des associazions e fondazions cognossude cha a lavorin suntun progjet dai setors “di cui all’art. 10, c. 1, lett. a9, del d.lgs. n. 460 del 1997” e firmâ la destinazion dal 5 par mil.


text:
«Un
Teatri regjonâl al à di sei considerât un servizi
culturâl public a disposizion dai citadins. Sichè
nol à di jessi confondût cuntune instituzion culturâl
comunâl o cun clapis culturâls locâls e nancje
ridusût a jessi la realizazion di un sium dai diletants
locâi o piês ancjemò come il pont di arîf
par autôrs dramatics o regjiscj di pocje spese e improvisâts.
Un Teatri regjonâl al à di deventâ il pont
d’incuintri di ducj chei che, inte regjon, a tegnin cont
e ch’a bramin la culture in gjenerâl e ancjemò
di plui la culture locâl te sô forme plui perfete.
Chest Teatri regjonâl furlan nol à nuie ce fâ
cul colaudât “Teatro stabile del Friuli-Venezia Giulia”.
Al è il non stes di chê instituzion che lu palese
e che nus dîs che chest teatri nol pues rivâ a rapresentâ
dôs regjons malementri unidis, il Friûl e la Vignesie
Julie, ch’a confinin ma ch’a son un grum lontanis
par chel che s’inten a la storie, a la civiltât, a
lis tradizions, a la culture e a la lenghe. Cemût podaressial
mai un sôl Teatri rapresentâ, magari ancje in forme
alternade, dutis dôs chestis culturis? »
Nico Pepe (1907-1987)
[par 20 agns atôr dal “Piccolo teatro”
di Milan, diretôr dal “Teatro ateneo” di Roma
e dai Teatri stabils di Turin e di Palermo]


text:
Leçs regjonâls a àn creât ancje specifics servizis civîi regjonâi o provinciâi.
L’esempli di Trent e Bolzan
Il Servizi civîl al nas tai agns ’70, in Italie come in tancj Paîs, tant che servizi alternatîf al militâr pai obietôrs di cussience. Vie pai agns, in gracie di une serie di proviodiments legjislatîfs, il servizi civîl al piert ciertis limitazions e aspiets punitîfs che lu cjamavin al inizi, fin che tal 2001, cuant che pal servizi militâr a sunavin lis cjampanis a muart (il prin Guvier D’Alema al veve a pene inviât il procès che al varès sostituît l’esercit di jeve cun militârs volontaris), la leç istitutive dal Servizi civîl nazionâl lu trasforme intun servizi volontari disleât dai ambits militârs, viert a zovins e zovinis e gjestît dal Stât.
Il servizi, che tal 2017 al devente Servizi civîl universâl, viert a ducj i residents di etât comprendude tra i 18 e 28 agns, citadins talians e forescj, al compuarte une indenitât di 433,80 euros mensîi par 25 o 30 oris par setemane, e al pues jessi prestât in diviers setôrs di ativitât – dal ambit socio assistenziâl ae cooperazion, de protezion civîl al ambient, de culture e spetacul al sport, de agriculture ai dirits – cuntune durade di 8 mês a un an, in Italie o tal forest.
Dongje dal Servizi civîl nazionâl/universâl, une serie di leçs regjonâls e à creât ancje specifics servizis civîi regjonâi o provinciâi, gjestîts des singulis Regjons e Provinciis, che un zovin al pues sielzi in alternative.
Cualchi ent locâl al è particolarmentri atîf e organizât: la Provincie Autonome di Trent, un precursôr cul so Servizi civîl universâl provinciâl des riformis jentradis dopo tal Servizi civîl universâl (plui di mil volontaris formâts in 4 agns), e ufrìs une grande flessibilitât te struture e te modalitât di adesion ai progjets, che a puedin lâ dai 3 mês ai 12 e a tocjin une grande varietât di setôrs, cuntune atenzion particolâr pes esigjencis di formazion professionâl dai volontaris.
La Provincie Autonome di Bolzan, dongje dal so Servizi civîl provinciâl volontari, e organize ancje un Servizi volontari estîf par students di 15-19 agns, di 6-8 setemanis par 30 oris par setemane, in ambits tant che la tutele dal ambient, la protezion civîl, la educazion al svilup e la assistence sanitarie e sociâl. ❚
Stefania Garlatti-Costa


text:
SETEMBAR – PRIME PAGJINE. EDITORIÂL – No ae sagre dai pampavuacs / Il doman al è tes nestris mans. No je retoriche ma disvilup pes nestris impresis / Il furlan a scuele, nissun pas indaûr / PAGJINE 2 – Il furlan a scuele nol pues jessi dome “cjantìn, balìn e zuìn“ / PAGJINE 3 – Lis fameis a àn dite di sì, ma si pues fâ ancjemò miôr / PAGJINE 4 – LA VÔS DE CISL. Novitât istât 2013: incentîfs fiscâi par lavôrs di ristruturazion e par intervents di miorament de eficience energjetiche / AFDS, cuant che la solidarietât a fevele par furlan / Il furlan si difint slargiantsi pardut: la strategjie gjenerâl de ARLeF / PAGJINE 5 – Poleâr sù, poleâr jù: il nestri judizi sul plan de Agjenzie / PAGJINE 6 – Lidrîs cuadrade di crisi, ven a stâi il “Cecotti & Fabbro-pinsîr” par frontâ chest moment storic / Puarte un amì a Volpares, pardabon! / CJARGNE. Curçuvint: “cirint radîs” Il gust di stâ une dade in compagnie / Puints 2013: la rassegne autunâl dal Istitût Ladin Furlansi vierç cuntune opare dedicade a pre Pieri Piçul / PAGJINE 7 – Une ostarie sperimentâl che e je daûr a nassi / E DUCJ A VIVERIN… FURLANS E CONTENTS. La Principesse sul cesaron / SIMPRI BOGNS. Siro Angeli, L’aga dal Taiament, Tumieç 1976 / Laboratori di scriture cu la Bottega Errante li di Onde Furlane / PAGJINE 8 – MUSICHE. Sandri Di Suald: “La vilote e la furlane particolaritâts furlanis: ecelencis di spindi” / IL FERÂL. Universitât furlane: frignâ o cjapâ sù un racli? / PAGJINE 9 – SLOVENIE. Revisionisim storic tal aniversari dai ‘domobranci’, ricuardâts a Rovte / AUSTRIE. Dirit di vôt domandât pai migrants / FRIÛL EUROPE. Russie e Ucraine e la voie di une Europe miôr / PAGJINE 10 – CJAMINANT TE STORIE. Lis ultimis dal sgjâf di Atimis / I cent agns di Boris Pahor: a lui i auguris, a noaltris il regâl / GNOVIS IN CURT. Cunvigne numar 90 pe Societât Filologjiche Furlane / GNOVIS IN CURT. In gjite in Carinzie cun Glesie Furlane / PAGJINE 12 – SIUMS DI STORIE. Orcolat indurmidît / LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Lis lenghis de comunitât a son ancje lenghis di scuele, vâl a dî che a son lis personis che a fevelin une lenghe che le fasin vivi; no si pues pensâ che e sedi la scuele a salvâ la lenghe se no je vive la cussience antropologjiche dentri la comunitât che le fâs deventâ identitât ative te vite di ogni dì; l’insegnament dal sigûr al pues infuartî e promovi la cussience coletive.
_ Pasolini al veve capît ben la cuistion, cuant che al diseve: «A vegnarà ben il dì che il Friul al si inacuerzarà di vei ‘na storia, un passât, ‘na tradizion!». In atris peraulis che al varà cussience de sô identitât di popul. La lenghe e je un dipuesit “gjeologjic” di significâts, valôrs, interpretazions viventis che a fasin di ciment di une comunitât. E je un ben comun, un grant patrimoni di sapience che al va simpri capît di gnûf e vivût parcè che al fâs part dal sisteme de vite.
_La Costituzion Taliane e ricognòs i dirits de persone ancje se si fevelin lenghis diferentis, e sburte lis autonomiis dai teritoris e e tutele (no par difindi, ma in maniere ative par fâ cressi ) lis minorancis linguistichis (art.6). La pluralitât e va ricognossude come valôr che al fâs cressi e che i da fuarce ae unitât te diversitât.
_Cu la leç n.482/1999, passe 50 agns dopo de Costituzion, si definissin lis regulis par tutelâ lis lenghis des minorancis (mi plâs di plui clamâlis lenghis de comunitât) e cun tun Decret legjislatîf dal 2002 (nr.223), a son stadis definidis normis pal trasferiment di funzions in materie di tutele de lenghe e de culture des minorancis linguistichis storichis ae Regjon. Ma il cjamp di azion al è stret.
_La debilece e nas dal Statût regjonâl, che al dîs: «La Regione ha facoltà di adeguare alle sue particolari esigenze le leggi della Repubblica emanando norme di integrazione e attuazione…». Adegua, integra e attua a son verbis che a fasin intindi che il Statût al pant la idee che la istruzion e je robe dal Stât e che la Regjon e pues meti cualchi funzion di plui, ma vonde li.
_Se a si vûl che il furlan al sedi presint cun dignitât e a plen titul te scuele, covente movisi te direzion di contratâ cul Stât un slargjament des competencis inte istruzion, come tal model trentin e sudtirolês.
_Il grop al reste istituzionâl, e al pues jessi disgropât se la Regjon e sburtàs par une competence primarie inte istruzion. La sielte e je politiche: vâl a dî, meti i “ocjâi juscj” par lei ben il significât di une oportunitât che il nestri teritori al à, pe presince di une diversitât linguistiche e antropologjiche-culturâl, che e pues deventâ un model Friûl ancje pe scuele, pluri/interlengâl e pluri/interculturâl.
_Al sarès ancje un mût par gjavâi retoriche al autonomisim e par jemplâlu di contignûts che lu fasin deventâ atîf. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
(traduzion di Sandri Di Suald)
Il venturîr ongjarês
Al jere un venturîr ongjarês di une bielece che inceave, infalibil atrat, gracie, la sgrimie di un ator industriât, culture, cognossince di cetantis lenghis, manieris aristocratichis. Cun di plui al jere gjeniâl tai maneçs, tal tirâsi fûr dai berdeis, lâ e vignî di ogni bande cence problemis.
Al viazave a la grande, cun cuindis baûi dai vistîts plui galandins, e cun doi grancj Danês. La sô ande autoritarie i veve fat vuadagnâ il sorenon di Baron. Il Baron si lu viodeve tai hotel plui di lus, a lis termis e a lis corsis dai cjavai, ator pal mont, tes escursions in Egjit, in viaçs tai deserts de Afriche.
Par ogni lûc al deventave il centri de atenzion des feminis. Tant che il plui versatil dai atôrs, al passave di un rûl a di chel altri par contentâ i guscj di ognidune. Al jere il balarin plui elegant, il plui vivarôs dai compagns di taule, il plui decjadent dai animadôrs tai tête-à-têtes; al podeve menâ une barcje, cjavalgjâ, vuidâ. Al cognosseve ogni citât tant che i ves vivût dute la sô vite. Al cognosseve ducj in societât. In curt, al jere indispensabil.
Co veve bisugne di monede al maridave une femine siore, i gjavave ogni sostance e la bandonave par lâ intun altri Paîs. La plui part des feminis no si ribelavin ni lu denunziavin a la pulizie. Lis pocis setemanis o mês che vevin vude la fortune di gjoldisal tant che om lassavin une sensazion ben plui fuarte dal shock di vê pierdût i lôr bêçs. Par un lamp a vevin cognossût ce che al jere il vivi cun grandis alis, il svualâ sore i cjâfs de mediocritât.
Lis puartave tant adalt, lis faseve sgurlâ cussì svelt tes sôs seriis di incjantaments che il so bandonâlis al veve inmò alc dal svuâl. Al parè scuasi naturâl: nissune compagne e varès podût tignî daûr ai siei grancj svuâi di acuile.
____________________
Il libri e l’autôr
La autore des cuindis contis di Il Delte di Venus (1977) e je la americane Anaïs Nin, considerade tra i scritôrs plui significatîfs dal gjenar erotic.
Par jê, la sessualitât e la creazion leterarie a jerin ancjetancj imprescj di esplorazion intime e di ricercje: la sô scriture si esprimeve soredut in forme autobiografiche, tai siei diaris (publicâts in version integrâl dopo la muart di jê dal so secont marît).
Tra i siei amants (cetantis personalitâts de art e de culture) al jere ancje il scritôr Henry Miller, che tai agns ‘40 le invidà a partecipâ a la creazion di contis erotichis su comission di un client, un “colezionist” anonim: dome tal 1977, dopo de sô muart, chescj scrits a forin rincurâts in Il Delte di Venus, opare origjinâl tal presentâ l’erotisim cuntun lengaç e un pont di viste gnûfs, feminins. ❚
___________________
Il tradutôr
Sandri Di Suald (Alessandro D’Osualdo) al è nassût a Sant Andrât dal Judri dal 1953. Al è l’inventôr di Tarvos, il prin fumut stampât dut par furlan. Ancje scritôr, al à vinçût intal 1985 il premi leterari San Simon cul romanç “zâl” Ah! La provincie, cul radiodrame Autoritrat al à vinçût il Premi Friûl di Radio Onde Furlane. Tra i siei personaçs a fumuts ancje Tzan le Valdotaine, trilengâl e fat pai valdostans, e la surîs Relè cun la cuâl al à realizât ancje un librut pe Guggenheim. Fra i altris soi libris Arrivano i longobardi!, Salvans!, Un insium di une gnot di mieç Istât de opare di William Shakespeare. Al à vût variis ricognossiments; tra i plui impuartants chel dal ministeri de Culture Austriache e il premi Alpe Adria par «l’aiuto alla comprensione tra i popoli». Al à esponût in mieze Europe. ❚
✒ par cure di Pablo Gortan e Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Il 1996 e je une date spartiaghis inte tradizion dal teatri furlan o, miôr, di chel teatri che al unìs la scriture ae sô trascrizion seniche, il test al spetacul. Une storie lungje, che ancje in Friûl, almancul de metât dal Votcent, e fâs dal teatri dal vîf une ocasion favoride pe trasmission di valôrs, ideis, umôrs coletîfs, identitâts ancje linguistichis. Si cree e si infuartìs cussì intal timp ancje une sorte di sisteme che, in mûts diviers intal Votcent e intal Nûfcent, si inricjìs di dramaturcs che a progjetin la lôr scriture in funzion de sene, e naturalmentri di atôrs, di preparadôrs di spetacui e di compagniis, sburtâts de passion disinteressade de esperience amatoriâl.
In cheste biele vicende, il 1996 al puarte duncje une cesure fuarte. Di fat, al è l’an de preparazion dai Turcs tal Friûl di Pasolini, là che, sot de vuide di Elio De Capitani, un professionist de sene, e ven coinvolzude la flôr dai atôrs furlans diletants, metûts ae pâr cun cualchi “coleghe” di mistîr, cemût che al è stât il câs, par esempli, di Lucilla Morlacchi e, pe partidure musicâl, di Giovanna Marini. Al è stât un fat sflandorôs, restât lezendari no dome pai risultâts artistics alts o pe dimostrazion, in graciis di Pasolini, che il furlan al podeve jessi pleât ancje al sublim de tension tragjiche. Soredut, di chê esperience e madrès in tancj atôrs furlans une gnove cussience, che e sburte tancj di lôr, massime chei zovins, a fâ un salt di cualitât e a sielzi il teatri tant che reson di lavôr, di mistîr e di vite.
E duncje, intant che il teatri amatoriâl al va indenant pe sô strade “popolâr”, ve che di li si invie il fenomen di une gnove vivarosetât teatrâl, che e esalte in particolâr i agns Novante dal secul passât.
Si crein laboratoris, si sperimentin spazis no convenzionâi tant che intal curtîl dai Colonos, par fâ e par proponi teatri, a vegnin sù autôrs gnûfs di ultime gjenerazion, a nassin compagniis zovinis di atôrs, e anzit cualchidun di lôr al introdûs inte scriture pal teatri ancje la figure moderne de atore-autore, che si cûs intor la proprie partidure verbâl e gjestuâl, pensade par afabulazions solitariis o par un coletîf, intal câs di lavôrs di grup. E risalte soredut la cussience fuarte che ducj a frontin e a interpretin il propri impegn pe sene, e specie par chê par furlan. Chest al pâr anzit il risultât di sieltis claris e motivadis, là che ancje la adozion dal codiç linguistic e cjape origjin no di propuestis esternis, plui o mancul imponudis dal aiar che al tire, ma di intindiments comunicatîfs precîs e di tematichis specifichis: che si trati di sene comiche, come intal câs dal Teatro Incerto, o di sene dramatiche, come – par fâ cualchi esempli – pes dramaturgjiis di Paolo Patui, Paolo Sartori, Carlo Tolazzi e altris ancjemò.
Al è clâr che alore di li a nassin scrituris e pratichis sigladis di sensibilitâts marcjadis, cuasi cun firme di autôr, che dopo, singolarmentri, e alimente une oficine personâl, furnide ancje de pratiche robuste cu lis regulis dal scrivi (e dal fâ) teatri, e pensade par progjets espressîfs specifics, no par puartâ aghe al mulin di chê che i disin identitât o de difese de lenghe. Aspiets, chescj ultins, che a puedin ancje jessi presints, ma, intal teatri che al funzione, tant che seconde istance e tant che consecuence indirete.
Ma vuê, ce restial di chel ferment? Aial impiade une flamade dome episodiche o aial metût pardabon lis semencis dal futûr? Intai orizonts temporâi fluits di vuê e di doman, al pâr dificil dissegnâ une mape clare, buine di fissâ panoramis definîts e percors no ocasionâi. Di fat, il senari teatrâl furlan di cumò al pâr un teritori di isulis, no di penisulis e tant mancul di continents. La mê impression e je che si sedi smamît chel humus spontani di condivision coletive, cuasi un spirt di moviment difondût, che al à coltât il passât resint, unint atôrs, autôrs e public intune spiete comune e intune comune tension. Vuê al pâr che ognidun, cuant che nol à butât jù lis armis, al procedi e al lavori par cont so, meteore e no astri di une costelazion.
Segn dai nestris timps slavrâts, confondûts e passîfs, si disarà, intun moment epocâl che, ancje in Friûl e intal so teatri, al sa di transizion. No ai la sfere di cristal par azardâ ipotesis di viis di jessude. O sai però che lis veris soluzions no podaran vignî ope legis o di incentivazions plui o mancul caladis dal alt, cemût che par esempli al è sucedût cu la esperience de Farie teatrâl furlane. Une ocasion pierdude, cheste ultime, che anzit, pai siei risultâts deludents e pe mancjade condivision dal bas, e à contribuît a morestâ no di pôc i entusiasims di tantis inteligjencis teatrâls dal Friûl, di là des stessis spietis dal public. E duncje, mi limiti a constatâ che in ogni câs cualchi nestri autôr e teatrant plui inovatîf al va indevant a comparî ogni tant, in trincee, si disarès, e inte sperance che il “sisteme” teatrâl dal teritori al torni a scometi suntune sene furlane mancul scontade e mancul consolatorie.
Nol è pôc, ai ultins paradôrs de tradizion siore di un teatri di microaree, che in ducj i siei passaçs al à savût intratignî rapuarts vîfs cul propri timp, rapresentâ i umôrs e cualchi volte, in cualchi tape tant luminose, trasfigurâ la perifarie in imagjin dal mont.
Mi plâs pensâ dopo che propit intes fasis liminâls, intes faiis sospindudis tra il vieri e il gnûf, intes snodaduris di passaç, a sedin in incubazion lis energjiis plui interessantis e sorprendentis. Saraial cussì? Il dibatiment al è viert.
di Angela Felice
(studiose di leterature e teatri, diretore dal Centro studi “Pier Paolo Pasolini” di Cjasarse, za diretore dal Teatro Club Udine)


text:
Da la Scozie a la Catalogne, in Europe si sint simpri plui fuart la peraule “indipendence” di bande dai popui che par secui a son restâts cence Stât.
Scozie: Firmât l’acuardi sul referendum pe indipendence
Ai 15 di Otubar il prin ministri britanic David Cameron e chel scozês Alex Salmond a àn firmât l’acuardi che al fisse lis liniis di fonde pe celebrazion dal referendum su la indipendence de Scozie. Si trate di un acuardi che al è rivât ancje in gracie dal lavôr di mediazion fat dal segretari di stât pe Scozie Michael Moore e dal prin ministri vicjari scozês Nicola Sturgeon. In mert ae date, il vôt si tignarà intal Autun dal 2014 ancje se e mancje ancjemò une indicazion plui precise. Il percors par davuelzi il referendum al sarà chel di un trasferiment limitât di podês al guvier scozês fat ad hoc par cheste finalitât dal moment che la responsabilitâts su lis materiis di nivel costituzionâl i spietarès al guvier britanic. Cun di plui, in cambi di une domande secje sul sì o no pe indipendence (il guvier scozês sul imprin al proponeve ancje une seconde domande sul aument des competencis pal Parlament de Scozie), il guvier britanic al à acetât che al vôt a partecipin ancje i fantats di 16 e di 17 agns cemût che al domandave il SNP. L’acuardi al previôt ancje che, di là di chel che al sarà il risultât dal referendum, i doi guviers a lavoraran adun in maniere costrutive intal rispiet dai interès dai scozês.
Stât spagnûl: miârs di students nazionalitaris in place
Cualchi disine di miârs di students a àn partecipât ai 11 di Otubar ae zornade di mobilitazion proclamade di diviers coletîfs nazionalitaris dal stât spagnûl. Intal Paîs Basc si calcole che aes diviersis manifestazions a vedin partecipât plui o mancul 16 mil tra students universitaris e des superiôrs; a Barcelone la proteste e à puartât in place uns 5 mil students, soredut universitaris. Al siopar a àn po partecipât miârs di students intal rest dai Paîs Catalans, in Galizie, intes Asturiis, e ancje intal Aragon, in Andalusie, intes Canariis, in Castilie e in Cantabrie. La proteste e contestave massime trê elements: la precarizazion de educazion; l’aument des tassis universitariis; e i tentatîfs di spagnolizâ i percors educatîfs intes comunitâts autonomis cun lenghe proprie. Intal Paîs Basc la polizie e je intervignude in plui di une ocasion cuintri dai students cun cjariis e cu la identificazion dai partecipants. ■
internazionalitari.blogspot.it
INTERNAZIONÂL. Simpri plui aiar di indipendence............
Da la Scozie a la Catalogne, in Europe si sint simpri plui fuart la peraule “indipendence” di bande dai popui che par secui a son restâts cence Stât.


text:
La volontât popolâr dai citadins di Sapade e Cint a pro dal Friûl e à incuintrât il sostegn di cuasi ducj i nestris politics, ma la lentece dai passaçs parlamentârs, lis crisis di guvier, il cambiâ des maiorancis e une schirie di coincidencis negativis a àn vanificât, pal moment, ogni sfuarç di senatôrs, deputâts, dai conseis regjonâi di Friûl-VJ e Venit e de Provincie di Udin.
Di agns Ferruccio Saro (senatôr de legjislature precedente) al à operât in maniere cuotidiane a pro dal passaç di Sapade e di Cint al Friûl. Costant al è stât il so contat cui comitâts e i aministradôrs dai doi comuns, la opare di sensibilizazion e ricercje dal consens “Pro Friûl” tes stanziis dai palaçs romans e je stade fine e trasversâl, di comission in comission, di ufici in ufici. Il senatôr di Martignà al à fate sô la cause di Sapade e Cint parcè che le à simpri considerade “Legjitime parcè che e nas dal desideri, rinfuarçît di un referendum, des popolazions locâls di tornâ in Friûl par resons di nature economiche, ma soredut linguistiche, storiche e culturâl”.
Se al fos ancjemò in Parlament, ce fasaressial?
“O varès fat tornâ a partî daurman l’iter legjislatîf, robe che e varès di sucedi stant i tancj contats tignûts tra i comitâts di Cint e Sapade e la senadore Isabella De Monte”.
O vin savût che ancje se nol plui in Senât, i rapuarts cun Sapade e Cint a continuin…
“Di là de politiche, di là de finalitât, e je nassude une biele amicizie. Cun chei di Cint e di Sapade si cjatìn e si sintìn dispès. A son stâts simpri presints ai incuintris che o ai promovût a Martignà li dal ‘Podere’. Il lôr intervent nol è mai mancjât e il Prin di Jugn ju ai presentâts a la Presidente de Regjon Debora Serracchiani e a ‘Libera Civiltà’ la associazion che e à condividude la cuase”.
I timps par gambiâ targhis, boi e cjartutis gjeografichis?
“Cheste volte il dut al varès di risolvisi plui di corse viodût che a son inmò bogns i parês favorevui des Regjons Venit e Friûl-VJ”
Sapade e Cint in Friûl?
“Sperìn in curt” al siere Saro. ❚
Daniele Martina
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Leonardo Zanier
Leonardo Zanier (Maranzanis, Comelians, 1935, Riva San Vitale, Svuizare, 2017) al è soredut un sindacalist ma ancje un dai poetis furlans modernis. Come tancj furlans e cjargnei, al scugnì emigrâ, su lis olmis dal pari e dal nono, e al là prime un àn in Maroc, tal 1954; parât vie di lâ cun ducj i europeans, al provà a tornâ a Comelians, a meti su une scuele cence sei cualificât par insegnâ (Al veve dome 20 agns), ma seont lui al ven clamât soversîf, masse politic, par cui al tornà a partî pe Svuizare, dulà ch'al reste par 20 agns, imparant il todesc e insegnant ai emigrâts; tal 1975 al tornà in Italie, a Rome, lavorant tal ufici pes ricercjis dal ECAP, ent di formazion professionâl de CGIL. Cumò al vîf tra Rome e la Svuizare, simpri impegnât intal cjamp de emigrazion.
Zanier al à colpît soredut la Cjargne, dulà che intîrs paîs a si son disvuedâts, sei par chei che emigrin dome par une stagjon, sei par chei che a son emigrâts definitivementri ator pal mont; lis sôs oparis a son tal furlan 'cjanalot' dal cjanâl di Guart, une variant arcaiche cu la desinence in -a e une fonetiche particolâr, e la zonte lui, cence uniformâsi a la variant standard, doprant simpri un furlan autentic, ma zontant ancje ca e là peraulis par talian, par caraterizâ i diviers personaçs. I temis ricorints a son il ricuart de Cjargne, dai peçs (abete rosso) ai monts, a chei che tornin vecjos, a chei che no tornaran, a lis feminis che a spietin cjase, la sperance, il sens di colpe e cussì vie, robis che no esistin plui.
La sô prime opare e fo la racuelte di poesiis Libers... di scugnî lâ, buride fûr tal 1964 e daspò tradusude in todesc e in francês in Svuizare; tai ultins agns al à scomençât a dedicâsi ancje a la prose.
Bibliografie[cambie | modifiche il codiç]
- Libers... di scugnî lâ. Poesie 1960-1962, Garzanti, Milano, 1977
- Sboradura e sanc, Nuova Guaraldi, Firenze, 1981
- Camun di Dimpeç, Martinis "Le parole gelate", Roma, 1989
- Cjermins Grenzsteine Mejniki Confini. Poesie 1970-1980 (cu la prefazion di Rienzo Pellegrini) Mittelcultura, Udine, 1992
- Il câli, poesie 1981-1987, Ribis, Udin, 1993²
- Usmas, poesie 1988-1990, Casagrande, Bellizona, 1994
- Licôf, poesie 1990-1992, Edizioni Biblioteca dell'immagine, Pordenone, 1995²
- Carnia Kosakenland Kazackaja Zemlja. Storiutas di fruts ta guera. Racconti di ragazzi in guerra (cu la prefazion di Mario Rigoni Stern) Mittelcultura, Udine, 1995¹, 1996²
- "Linia dreta" Storiuta cjargnela par durmî, Ed. Urban Center ONLUS Avrîl 2006


text:
Fido, il vecjo cjan de contesse, al veve tacât a butâ fûr tôr lis cinc di matine.
Aes nûf de vilie di Nadâl al jere za muart dongje il so cuzo. Par vie des fiestis, te vile nol jere nissun famei e la contesse, che e viveve di bessole, dopo che il cont le veve molade par une zovine plene di morbìn, e jere dute par aiar: pal displasê e pal scugnî di dâi la sepulture. Pense che ti pense, a met sù la pelice di astrakan e, ancjemò in scarpets di cjase, e vâ fin li di barbe Jacum a preâlu di lâ intal so zardin a sapuliji il cjan. Jacum, tal viodi la contesse vaiulinte, al faseve muse di funerâl ma, par dentri, al jere dut content che i vês colât un lavôr di nuje, a paiament. Cun di plui, al veve vût in piche chel cjanat che al faseve vite di sior e che i vuacave ogni volte che lu viodeve a passâ pe strade, tant che lui i veve tirât daûr dutis lis maledizions dal mont.
Viodint, però, par tiere, chê puare bestie, distirade muarte, a Jacum i veve cjapade une strente al cûr e al veve fat la vore cun passion e cun dute la delicatece di un pizighet di lunc mistîr.
Al veve segnâde la tombe cuntune sfilze di modons e plantâde une crôs di cristian fate sù cun doi tocs di mani di scove leâts cul filistrin. La contesse e vaive come un frut, ma e jere restade contente dal lavôr. Par paiament, i veve mitût in man une butilie di vin bon dal Collio e, inte sachete dal gjacheton, une buste di letare sierade. Cuant che, a cjase, Jacum le veve vierte, e al veve olmât dentri une cjarte interie di cent mil francs, al jere restât di stuc. Di tant content che al jere, al veve berlât a la sô femine: ”Cuasi, cuasi, doman o voi a puartâi lis rosis!” E, al dì di Nadâl, al jere stât di peraule. Intant che la contesse e jere a messe, al veve passade la palade e al jere lât a pojâ, su la tombe, un vâs di ciclamins cjolt sûù, di scuindon, sul barcon di cjase. Dal timp che al jere restât dentri intal zardin, o soi sigûr che si veve ancje fermât a preâ un recuie.
di Franco Vigo
#781


text:
Ce fàs Ardàure, Amor? ce fàs cujè?
Amante parla con Amore.
SONETTO
CE fàs Ardàure, Amor? ce fàs cujè?
Che crudel viars di me simpri jè stade:
Se vai, o rid, o se jè consolade,
Se chiante, o bale, o se discor cun te;
Avìsimi, 'o ti prei, aciò cun je
Mi puessi ralegrà, se è maridade;
Afin che in t'une vite disperade
Jò no dèi in precipizi viars di me.
Ardàure è maridade, al dìs Amor:
Se jè donchie cussì, jò disperat
Starai lontan di je cun gran dolor.
Mai altri 'o bevarai lu vin temprat,
Par me consolazion varai lu mior,
E fuur dai rumors starai ritirat.


text:
#17 – La bolp
Lis gjambis ch’a no tegnin, il cûr ch’al piert un colp ca e un colp là, la buine memorie che, par ironie, e je dome un lontan ricuart. A otantecuatri agns la mê vite e sta lant ben planc, ma e sta lant viers l’ultime pagjine. No steit a pensâ mâl, la vite mi é plasude, ma o soi strac, une vore strac. Lis zornadis a son lungjis, soredut te condizion ch’e mi fâs stâ di siet di buinore a siet di sere devant dal barcon cui comedons su la plane. Se la mê cjase e fos amancul suntun biel bant e no suntune stradute asfaltade ch’a puarte in cimitieri, mi sintares mancul cu la Siore a tac.
Un gjatut, une biciclete, Pieri ogni dì a la stesse ore, nuie di plui tes mês zornadis.
Ma no vuê. Vuê e je passade une bolp. No la viodevi di vincj agns une bolp, di cuant che o lavi in Cadôr a vore ogni Istât in albierc e o cjaminavi fin sul Sorapis tai dîs libars.
Li, propit in Cadôr, al va l’ultim fruçon di memorie ch’o ai, cuant che devant di me e je passade une bolp di chês ch’a ti fàsin saltâ il bati dal cûr no par lis magagnis de etât, ma par chê emozion ch’a no à non, cualchidun i à provât, ma chê robe li no pos jessi mudade in simbui o in sunôrs.
1958, e jere la fieste di carnevâl che l’albierc al organizave ogni an, jo o stavi in sale pront par rispuindi a lis dibisugnis dai ospits, cuant che devant di me e je passade une zovine, disesiet agns, lis formis lizeris, un vistît un fregul masse lizêr pal mês di Fevrâr e la mascare di bolp che i platave dome nâs e voi.
No si spieghe, ma jo li o savevi che jê e jere la femine de mê vite. Jo o vevi une mascarute rosse cence sens, ma o varès vût di jessi vistût di marmote, prede di chê bolp ch’e veve distanât dutis lis mês debilecis e e veve metût intun cjanton, cence vie di fughe, il gno respîr.
Cussì la mê vite e je lade indevant fin a vuê, cuant che une bolp e je passade devant dal gno barcon e la man de bolp di chel 1958 si é poiade su la mê spale: “Viòdile, une bolp. Trop biei no jerino cuant ch’i jerin zovins.”
di Real Cocâl
#1167


text:
IL SORELI, LA ATMOSFERE, LA NATURE
Il soreli, bandonât l’emisferi boreâl, al passe l’ecuatôr celest tal ecuinozi de Sierade (22 di Setembar), cuant che la durade dal dì e de gnot e je avuâl e e va indevant a sprofondâ tal cîl dal emisferi austrâl. Moviment e perturbazions atmosferichis che a segnin il passaç de stagjon cjalde a chê frede. Dopo lis bordadis meteorologjichis dal ecuinozi, il clime al tache a fâsi simpri mancul clip e plui temperât, cun zornadis celestis, frescjis e ancjemò soregladis e seris tenaris e turchinis. La nature e tache planc a planc a inmatunîsi e a tirâsi indaûr, i paisaçs si fasin plui dolçs e delicâts. E tache la languide Sierade.
VORIS DAL CICLI AGRARI
Prime part des vendemis, de racuelte di pomis e altris prodots de tiere (come lis cocis), che a viodin impegnâts ad implen coltivadôrs e tancj aiutants. Tai orts al ven controlât il stât des cuvierziduris des jechis (rêts, têls e altris protezions) in spiete des seminis de Sierade; lis feminis a semenin ancjemò salatis, lidrics, rucule, ravanei, valeriane, cauliflôrs, cevolis e spinazis. Tal zardin chest al è il timp plui adat par semenâ gnûfs tapêts di jerbe; il contadin al viôt ancje di sistemâ agadôrs pal miôr disgotâsi des aghis meteorichis in plui, dai ultins sflaçs di jerbe tai cjamps e de coltade di fin Istât dai terens. Tal zovin di lune si traplantin primulis, campanulis, violârs, malvons e digjitâi. Dentri de fieste de Nativitât di Marie (8-IX) i arments a tornin dai cjampeis, ativitât che e pues intardâsi dome fin ae fieste di S. Michêl (29-IX), date segnaletiche de racuelte des coculis e des cjastinis. ❚
Mario Martinis
______________________________
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
IL GRANT LUNARI DAL FRIÛL. Setembar............
IL SORELI, LA ATMOSFERE, LA NATURE


text:
Sezion relative ai CONSULENTS E COLABORADÔRS, cemût mostrât dall'art. 15, c. 1,2 - Obleazion di publicazion concernents i titolârs di impegns dirigjenziâls e di colaborazion o consulence
Comma 1. Fer restant lis obleazions di comunicazion di cui l' articolo 17, comma 22, de leç 15 Mai 1997, n. 127 , lis publichis aministrazions publichin e inzornin li seguitivis informazions relativis ai titolârs di impegns aministratîfs di spiç e di impegns dirigjenziâls, a cualsisei titul conferît, noncje di colaborazion o consulence:
a) i estrems da l'at di conferiment da l'incaric;
b) il curriculum vitae;
c) i dâts relativîfs al davuelziment di impegn o la titolaritât di cariche in ents di dirit privât regolâts o finanziâts de publiche aministrazion o il davualziment di ativitâts profesionâls
d) i compens, in ogni câs denominâts, relatîfs al rapuart di lavôr, di consulence o di colaborazion, cun specifiche evidence des eventuâls components variabî o leadis ae valutazion dal risultât.
Comma 2. La publicazion dai estrems dai ats di conferiment di impegn dirigjenziâls a sogjets forest ae publiche aministrazion, di colaborazion o di consulence a sogjets forest a cualsisei tituò par i cuâl l'è proviodôt un compens, completi di indicazion dai sogjets scuedidôr, dal titul da l'incaric e da l'amontâ erogât, noncje la comunicazion ae Presidence dal Consei dai Ministris - Dipartiment della funzione publiche dai relatîfs dâts ai sensi dell' articolo 53, comma 14, secont periodo, del decrêt legjslatîf 30 Març 2001, n. 165 e seguitivis modificazions, a son condizions par l'acuisizion da l'eficacie da l'at e par la licuidazion dai relatîfs compens. Lis aministrazions publichin e si mantengnin inzornâts sui rispetîfs sît istituzionâls li listis dai propi consulents mostrant l'ogjet, la durade e il compens da l'incaric. Il Dipartiment da le funzion publiche consint la consultazion, ancje par nominatîf, dai dâts di cui al presint comma.


text:
Passât il moment dal polvar e des maseriis, si scomence cul dâ une man te prime emergjence e subit dopo si va indevant contant i dams e pensant cemût tornâ a fâ sù.
Te grande tragjedie ancje noaltris o vin cirût cualchi contat e, midiant di Radio Francigena www.radiofrancigena.com, la radio uficiâl de Vie Francigena e “voce dei cammini”, come che si clamin lôr, o vin cognossût il câs dal Ostel Capisterium di Norcia (PG) (www.norciaospitalita.it) uns 40 km dal epicentri di Amatrice, prime tape dal Troi di Sant Benedet (www.camminodibenedetto.it) che de citadine umbre al rive a Montecassino dopo passe 300 km a pît. L’ostel al è gjestît di zovins de cooperative Monte Patino che a vivin di cheste ativitât.
Simone Frignani, insegnant di religjon, autôr de vuide dal Troi di Sant Benedet e President de associazion Amici del Cammino di San Benedetto, nus à confermât che par fortune la sere dal taramot i ospits (cun 60 jets e al è la struture plui grande dal itinerari) no si son fats mâl, ma l’edifici, un ex ‘seminari pôc distant de Basiliche, al à vût tancj dams.
O continuarìn a tignî il contat par capî miôr cemût intervignî, ma par cui che intant al ves voie di scomençâ a dâ une man cuntun contribût, chi sot a son i recapits:
ASSOCIAZION GLESIE FURLANE
IBAN: IT35Y0863763790000023015162
Causale: Ostel Capisterium di Norcia. ❚
✒ Christian Romanini (segretari di Glesie Furlane)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
L’an invecjât è fat agonizant,
Ridot al pont ducuant ingrizignît,
Ju miedis ducj lu dan par ispedît,
E Sant Silvestri i puarte il Vueli sant:
Ma però se ben mûr, intun istant
Rinàs plui fuart, e plui rinvigorît,
E fra pôcs dîs dut plen di flôrs guarnît,
Farà pompe di sé biele, e galant.
Ermes di Colorêt (1622- 1692).
Al jere un nobil nassût intal cjascjel di Colorêt di Montalban. Daspò di vê vivût li dal granduche di Toscane e inte cort di Viene e di vê fate la vuere, al si ritirà intai siei possidiments di Guriz, dongje Codroip, par cirî la trancuilitât che tant i plaseve. Lis sôs poesiis furlanis a son stadis studiadis di Rienzo Pellegrini che al à buride fûr une edizion critiche. Cualchidune e je ancje metude in musiche e cjantade di Lino Straulino.
par cure di Laurin Zuan Nardin
LA POESIE. L’an invecjât è fat agonizant............
L’an invecjât è fat agonizant,


text:
Tropis voltis vino sintût lis storiis di S. Pieri e dal Signôr che a lavin a tor pal Friûl ae ricercje di un puest dulà podêsi fermâ. La tradizion furlane e je plene di chestis contis, ma leint S. Pieri e il Signôr e altris contis di bon acet, il biel libri di Alessandra Kersevan (ed. Kappa VU), si scuvierç che al è un fîl ros che al cor te leterature mondiâl dulà che si cjatin storiis une vore dongje aes nestris.
I valôrs di fonde a son la tolerance, il bon acet, la vierzidure e la ospitalitât viers cui che no si cognòs. Valôrs che a àn simpri fat part dal Friûl e de sô int e che, in chescj dîs, al sarès forsit il câs di tornâ a scuvierzi.
S. Pieri e il Signôr al è nassût come libri didatic pes scuelis mediis, di fat al è pardabon siôr di informazions e di sponts di riflession, ma in realtât al è adat ai letôrs di cualsisei etât. Alessandra Kersevan nus puarte par man dilunc di un percors ideâl tal timp e tal spazi, lant simpri daûr dal troi dal acet. Si passe cussì des storiis di chenti de Percude, di Zanier e Gortani, a chês di Omêr, de Bibie e de tradizion arabe, dome pa fâ cualchi esempli. Ogni cjapitul si vierç cuntune storie principâl, seguide di spiegazions, citazions e aprofondiments, ricetis e riferiments ae situazion atuâl in teme di migrazions. Autôrs dal passât dongje di chei contemporanis, gjenars leteraris difarents che si incrosin intun percors fat di contis e poesiis, di liendis e mîts dal mont antîc grêc e roman, di chel arap e cristian.
Plui storiis contadis in plui lenghis. No dome furlan, ma ancje talian, par rifleti juste apont sul teme de traduzion. Di une bande Calvino che al volte la conte La ospitalitât di Gortani, di chê altre la autore che e volte Lis mil e une gnot par furlan, a son dome doi esemplis di chei che si cjatin.
Cheste opare e je in divignî, parcè che cui che le lei le pues insiorâ cun storiis sôs sul teme dal viaç e dai viandants che a cirin jutori. Si podarès fevelâ di libri cence fin, che al pues jessi inzornât cun continuitât dal moment che la storie de leterature e je plene di contis su lis migrazions. La int si è simpri spostade, messedade, scambiade opinions e manieris di viodi e interpretâ la vite, cheste e je la fuarce de societât. Un libri par rifleti e scuvierzi tropis che a son lis robis che nus lein aes culturis difarentis e di trop lontan che e rive la tradizion dal bon acet.
FEDERICA ANGELI
LA FABRICHE DAI… LIBRIS. Il valôr de ospitalitât............
Tropis voltis vino sintût lis storiis di S. Pieri e dal Signôr che a lavin a tor pal Friûl ae ricercje di un puest dulà podêsi fermâ. La tradizion furlane e je plene di chestis contis, ma leint S. Pieri e il Signôr e altris contis di bon acet, il biel libri di Alessandra Kersevan (ed. Kappa VU), si scuvierç che al è un fîl ros che al cor te leterature mondiâl dulà che si cjatin storiis une vore dongje aes nestris.


text:
Roche Bernarde
Il cuel dulà che e fo fate sù Fuartece Bernarde al veve non Açan par antîc, salacor dal non di un colon roman (Azi). Feut dal patriarcjât aquileiês, al fo daspò regalât ae comunitât di Cividât che tal secul XV lu lassà ae famee di origjin romane Capiferro, che la ultime dissendente, Pantasilee, femine di Jacum Voleson di Manià che al jere di un ram dai sovrans di Manià che par rasons ereditariis al veve cjapât il cognon Voleson, lu puartà inte famee dal om. In gracie di Ipolit Voleson e di so fi Bernart, sul çuc e fo fate sù la residence fortificade, finide tal 1567, che e cjapà apont il non di Bernart. Daspò, la fuartece e passà ai conts Riccati di Castelfranco Veneto e in fin, dopo altris parons, ai Perusini. Cuant che al murì, tal 1977, il storic furlan Gaetano Perusini le lassà al Sovran Militâr Ordin di Malte. Il complès, di grande bielece e di concezion tipiche dal Cinccent, al è dentri intun grant parc che al va jù pes clevis dal cuel e che si slargje ator di un piçul e sempliç zardin talian.